VSM sklep I Cp 310/2015
Datum: 2015-04-03T02:00:00.000+02:00
ecli: ECLI:SI:VSMB:2015:I.CP.310.2015
sodisce: Višje sodišče v Mariboru
oddelek: Civilni oddelek
institut: določitev krajevne pristojnosti
jedro: Krajevna pristojnost po pravilu stalnega prebivališča tožene stranke.
zveza: ZPP člen 46, 46/1, 47, 47/1.

## Jedro

Krajevna pristojnost po pravilu stalnega prebivališča tožene stranke.

## Izrek

I. Pritožba se zavrne in potrdi sklep sodišča prve stopnje.

II. Tožeča stranka krije sama svoje stroške odgovora na pritožbo.

## Obrazložitev

1. Z izpodbijanim sklepom je prvostopno sodišče odločilo, da Okrožno sodišče v S G ni krajevno pristojno za odločanje v tej zadevi (točka I izreka) in da se zadeva po pravnomočnosti sklepa odstopi Okrožnemu sodišču v L kot stvarno in krajevno pristojnemu sodišču (točka II izreka).

2. Prvostopni sklep s pritožbo izpodbija toženka. V pritožbi navaja, da bi prvostopno sodišče na obstoj krajevne pristojnosti moralo paziti že po uradni dolžnosti. Stalno prebivališče toženke je na naslovu N 25, L, in je tako za sojenje pristojno sodišče, kjer ima toženka stalno prebivališče. Na naslovu Š 81/b, M, ni imela stalnega prebivališča. Nadalje v pritožbi zatrjuje, da ni podlage za vtoževano terjatev. Predlaga ugodno rešitev pritožbe.

3. Tožeča stranka se v odgovoru na pritožbo zavzema za potrditev prvostopnega sklepa. Priglaša pritožbene stroške.

4. Zadeva je bila pritožbenemu sodišču predložena v pristojno odločanje dne 11. 3. 2015. 5. Pritožba ni utemeljena.

6. Prvostopno sodišče pravilno ugotavlja (temu pritožba tudi pritrjuje), da je stalno prebivališče toženke na naslovu N 25, L. Po navedeni ugotovitvi se je prvostopno sodišče pravilno v skladu s prvim odstavkom 46. člena Zakona o pravdnem postopku(1) (v nadaljevanju ZPP) in prvim odstavkom 47. člena ZPP (2) izreklo, da ni krajevno pristojno za odločanje v tej zadevi ter zadevo odstopilo krajevno in stvarno pristojnemu sodišču, na območju katerega ima tožena stranka stalno prebivališče. To pa je Okrožno sodišče v L. 7. Pritožbena izvajanja v smeri neutemeljenosti zahtevka pa niso predmet presoje v postopku o pristojnosti sodišča. 8. Odločitev pritožbenega sodišča temelji na 2. točki 365. člena ZPP.

9. Tožeča stranka z odgovorom na pritožbo ni v ničemer prispevala k razjasnitvi zadeve in zato krije sama svoje stroške odgovora na pritožbo.

Op. št. (1) :Če ni z zakonom določena izključna krajevna pristojnost kakšnega drugega sodišča, je za sojenje pristojno sodišče, ki je splošno krajevno pristojno za toženo stranko.

Op. št. (2) : Za sojenje je splošno krajevno pristojno sodišče, na območju katerega ima tožena stranka stalno prebivališče.